CELEX: 52020PC0783
Language: el
Date: 2020-12-09
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την τροποποίηση της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.12.2020
            COM(2020) 783 final
            2020/0348(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την τροποποίηση της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το Πράσινο Ακρωτήριο και η ΕΕ έχουν αναπτύξει στενές και πολύ εποικοδομητικές σχέσεις για περισσότερα από 35 χρόνια, με βάση, κυρίως, τη σημαντική και συνεχή αναπτυξιακή συνεργασία. Από τον Νοέμβριο του 2007, οι σχέσεις μεταξύ της ΕΕ και του Πράσινου Ακρωτηρίου διέπονται από την ειδική εταιρική σχέση ΕΕ-Πράσινου Ακρωτηρίου, η οποία είναι ένα φιλόδοξο εργαλείο για την ενίσχυση των διμερών σχέσεων και αποτελεί μοναδική περίπτωση μεταξύ της ομάδας κρατών της Αφρικής, της Καραϊβικής και του Ειρηνικού (ΑΚΕ). Ένας από τους στόχους της ειδικής εταιρικής σχέσης είναι η ενίσχυση της κινητικότητας και των επαφών μεταξύ των λαών της ΕΕ και των πολιτών του Πράσινου Ακρωτηρίου, καθώς και η ενίσχυση της συνεργασίας για την καταπολέμηση της αντικανονικής μετανάστευσης. Στο πλαίσιο αυτής της εταιρικής σχέσης, το 2008 το Πράσινο Ακρωτήριο ήταν η πρώτη αφρικανική χώρα που σύναψε εταιρική σχέση κινητικότητας με την ΕΕ και, στη συνέχεια, συμφωνία για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης
                  1
               , η οποία εγκρίθηκε παράλληλα με συμφωνία σχετικά με την επανεισδοχή προσώπων που διαμένουν χωρίς άδεια
                  2
               . Αμφότερες οι συμφωνίες άρχισαν να ισχύουν την 1η Δεκεμβρίου 2014.
            
            
               Έπειτα από σχεδόν 5 έτη εφαρμογής των εν λόγω συμφωνιών, και λαμβανομένων υπόψη των μεταβολών που έχουν επέλθει στην εσωτερική νομοθεσία τόσο της ΕΕ όσο και του Πράσινου Ακρωτηρίου σχετικά με τις θεωρήσεις, κυρίως με την αναθεώρηση του κώδικα θεωρήσεων της ΕΕ
                  3
                και με την απόφαση του Πράσινου Ακρωτηρίου να απαλλάξει τους πολίτες της ΕΕ από την υποχρέωση θεώρησης για διαμονή διάρκειας έως 30 ημερών
                  4
               , η μεικτή επιτροπή που συστάθηκε με την υφιστάμενη συμφωνία διερεύνησε την ανάγκη τροποποίησης ορισμένων κανόνων αυτής, με σκοπό την προσαρμογή της στις μεταβληθείσες συνθήκες.
            
            
               Σε αυτήν τη βάση, η Επιτροπή υπέβαλε στις 13 Σεπτεμβρίου 2019 σύσταση
                  5
                  προς το Συμβούλιο, προκειμένου να λάβει οδηγίες για τη διαπραγμάτευση συμφωνίας με τη Δημοκρατία του Πράσινου Ακρωτηρίου για την τροποποίηση της υφιστάμενης συμφωνίας για την απλούστευση της έκδοσης θεωρήσεων. 
            
            
               Μετά την εξουσιοδότηση που χορηγήθηκε από το Συμβούλιο
                  6
                  στις 29 Οκτωβρίου 2019, οι διαπραγματεύσεις με τη Δημοκρατία του Πράσινου Ακρωτηρίου άρχισαν επίσημα στις Βρυξέλλες στις 28 Νοεμβρίου 2019. Στις 30 Ιανουαρίου 2020 πραγματοποιήθηκε στην Πράια ένας επιπλέον γύρος συνομιλιών και οι επικεφαλής διαπραγματευτές κατέληξαν σε συμφωνία επί της αρχής όσον αφορά το σχέδιο κειμένου. Οι επικεφαλής διαπραγματευτές μονογράφησαν το κείμενο της συμφωνίας στις 24 Ιουλίου 2020 μέσω ανταλλαγής μηνυμάτων ηλεκτρονικού ταχυδρομείου. 
            
            
               Σε όλα τα στάδια των διαπραγματεύσεων υπήρξε τακτική ενημέρωση και διαβούλευση με τα κράτη μέλη στις συναφείς ομάδες εργασίας του Συμβουλίου. Το τελικό σχέδιο του κειμένου της συμφωνίας κοινοποιήθηκε στην ομάδα εργασίας για τις θεωρήσεις και εγκρίθηκε γενικά, μέσω σιωπηρής διαδικασίας, στις 27 Μαρτίου 2020.
            
            
               Η συνημμένη πρόταση αποτελεί τη νομική πράξη για την υπογραφή της συμφωνίας. Το Συμβούλιο θα αποφασίσει με ειδική πλειοψηφία.
            
            
               2.ΣΚΟΠΟΣ ΚΑΙ ΠΕΡΙΕΧΟΜΕΝΟ ΤΗΣ ΣΥΜΦΩΝΙΑΣ 
            
            
               Η συμφωνία μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την τροποποίηση της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης (στο εξής: συμφωνία) αποσκοπεί στην απλούστευση, βάσει της αμοιβαιότητας, της έκδοσης θεωρήσεων για προβλεπόμενη διαμονή που δεν υπερβαίνει τις 90 ημέρες εντός οιασδήποτε περιόδου 180 ημερών.
            
            
               Η Επιτροπή θεωρεί ότι οι στόχοι που τέθηκαν από το Συμβούλιο στις διαπραγματευτικές οδηγίες του έχουν επιτευχθεί και ότι το σχέδιο συμφωνίας είναι αποδεκτό από την Ένωση.
            
            
               Το τελικό περιεχόμενό της συνοψίζεται ως εξής:
            
            
               –
                     το τέλος θεώρησης για τη διεκπεραίωση των αιτήσεων μειώνεται στο 75 % του ποσού που προβλέπεται σύμφωνα με την εφαρμοστέα εσωτερική νομοθεσία (ήτοι, 60 EUR για τους πολίτες του Πράσινου Ακρωτηρίου). Το εν λόγω τέλος ισχύει για όλους τους αιτούντες θεώρηση. Επιπλέον, από την εν λόγω υποχρέωση απαλλάσσονται πλήρως οι σύζυγοι, τα τέκνα (συμπεριλαμβανομένων των υιοθετημένων τέκνων) ηλικίας κάτω των 21 ετών ή τα συντηρούμενα τέκνα, καθώς και οι γονείς είτε πολιτών του Πράσινου Ακρωτηρίου που διαμένουν νόμιμα στο έδαφος κράτους μέλους είτε πολιτών της Ένωσης που διαμένουν στο κράτος μέλος του οποίου έχουν την ιθαγένεια. Επιπροσθέτως, για τα παιδιά ηλικίας τουλάχιστον 12 ετών (αλλά κάτω των 18 ετών) το τέλος μειώνεται κατά 50 % επιπλέον σε σχέση με το γενικά εφαρμοστέο τέλος (ήτοι, 30 EUR για τους πολίτες του Πράσινου Ακρωτηρίου)· 
            
            
               –
                     τα έγγραφα που πρέπει να προσκομίζονται σχετικά με τον σκοπό του ταξιδιού έχουν απλουστευθεί για τις ακόλουθες κατηγορίες αιτούντων: μέλη επίσημων αντιπροσωπειών· επιχειρηματίες· σύζυγοι, τέκνα και γονείς πολιτών της Ένωσης ή πολιτών του Πράσινου Ακρωτηρίου που διαμένουν νόμιμα στην ΕΕ· μαθητές, φοιτητές και μεταπτυχιακοί φοιτητές· συμμετέχοντες σε επιστημονικές, πολιτιστικές, αθλητικές και θρησκευτικές εκδηλώσεις· δημοσιογράφοι και το πλήρωμα που τους συνοδεύει· πρόσωπα που ταξιδεύουν για ιατρικούς λόγους. Για τις προαναφερθείσες κατηγορίες προσώπων, μπορούν να ζητούνται μόνο τα έγγραφα που παρατίθενται στη συμφωνία για να δικαιολογείται ο σκοπός του ταξιδιού· αιτούντες που χρησιμοποίησαν νόμιμα προηγούμενη θεώρηση πολλαπλών εισόδων διάρκειας τουλάχιστον ενός έτους απαλλάσσονται από την προσκόμιση απόδειξης καταλύματος.
            
            
               –
                     οι κανόνες για την έκδοση θεωρήσεων πολλαπλών εισόδων τροποποιήθηκαν, μεταθέτοντας την έμφαση από τον σκοπό του ταξιδιού του αιτούντος στην προηγούμενη νόμιμη χρήση των θεωρήσεων κατά τη διάρκεια συγκεκριμένων περιόδων αναφοράς: κατά κανόνα, θεώρηση πολλαπλών εισόδων διάρκειας 1 έτους εκδίδεται για αιτούντες που έχουν χρησιμοποιήσει νόμιμα μία θεώρηση κατά τους προηγούμενους 18 μήνες· θεώρηση πολλαπλών εισόδων διάρκειας 2 ετών εκδίδεται για αιτούντες που έχουν χρησιμοποιήσει νόμιμα θεώρηση πολλαπλών εισόδων διάρκειας 1 έτους κατά τους προηγούμενους 30 μήνες· θεώρηση πολλαπλών εισόδων διάρκειας 3 έως 5 ετών εκδίδεται για αιτούντες που έχουν χρησιμοποιήσει νόμιμα θεώρηση πολλαπλών εισόδων διάρκειας 2 ετών κατά τους προηγούμενους 42 μήνες.
            
            
               –
                     οι κάτοχοι έγκυρης άδειας διέλευσης της ΕΕ απαλλάσσονται από την υποχρέωση θεώρησης για βραχεία διαμονή. 
            
            
               –
                     οι τελικές ρήτρες προβλέπουν τη δυνατότητα των μερών να αναστέλλουν τη συμφωνία, εν όλω ή εν μέρει, για οποιονδήποτε λόγο κρίνουν σκόπιμο. Η κοινή δήλωση σχετικά με το άρθρο 12 παράγραφος 5 της συμφωνίας που αφορά τους λόγους αναστολής της συμφωνίας προβλέπει μη εξαντλητικό κατάλογο λόγων αναστολής, όπως η δημόσια τάξη, η προστασία της εθνικής ασφάλειας ή της δημόσιας υγείας, για ζητήματα ανθρώπινων δικαιωμάτων και δημοκρατίας, ή λόγω έλλειψης συνεργασίας στον τομέα της επανεισδοχής·  
            
            
               –
                     η γενική ρήτρα της συμφωνίας τροποποιείται προκειμένου να διασφαλιστούν τα ακόλουθα: η απλούστευση που προβλέπεται για τους πολίτες του Πράσινου Ακρωτηρίου θα προβλέπεται και για τους πολίτες της ΕΕ σε περίπτωση που θεσπιστεί εκ νέου για την επίσκεψή τους στο Πράσινο Ακρωτήριο η υποχρέωση θεώρησης για διαμονή διάρκειας έως 30 ημερών· τουλάχιστον η ίδια απλούστευση προβλέπεται για τους πολίτες της Ένωσης σε περίπτωση που υποβάλουν στο Πράσινο Ακρωτήριο αίτηση θεώρησης για διαμονή που υπερβαίνει τις 30 ημέρες αλλά δεν υπερβαίνει τις 90 ημέρες. Κοινή δήλωση σχετικά με τους κανόνες για τη χορήγηση θεωρήσεων από το Πράσινο Ακρωτήριο στους πολίτες της Ένωσης για διαμονή που υπερβαίνει τις 30 ημέρες αλλά δεν υπερβαίνει τις 90 ημέρες επισυνάπτεται στη συμφωνία και διευκρινίζει ότι οι πολίτες της Ένωσης μπορούν να υποβάλουν αίτηση στις αρμόδιες αρχές εντός του εδάφους του Πράσινου Ακρωτηρίου για παράταση της διαμονής τους·
            
         
         
            
               –
                     η κοινή δήλωση σχετικά με τη συνεργασία για τα ταξιδιωτικά έγγραφα και την τακτική ανταλλαγή πληροφοριών σχετικά με την ασφάλεια των ταξιδιωτικών εγγράφων τροποποιείται, προκειμένου να συμπεριληφθεί παραπομπή στην εσωτερική νομοθεσία του Πράσινου Ακρωτηρίου για την καθιέρωση βιομετρικών ταξιδιωτικών εγγράφων·
            
            
               –
                     η ειδική κατάσταση της Δανίας και της Ιρλανδίας αποτυπώνεται στο προοίμιο και στις κοινές δηλώσεις που επισυνάπτονται στη συμφωνία.
            
            
               3.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Η παρούσα πρόταση υποβάλλεται στο Συμβούλιο προκειμένου να εγκριθεί η υπογραφή της συμφωνίας. 
            
            
               Η νομική βάση για την παρούσα πρόταση είναι το άρθρο 77 παράγραφος 2 στοιχείο α) της Συνθήκης για τη λειτουργία της Ευρωπαϊκής Ένωσης (ΣΛΕΕ), σε συνδυασμό με το άρθρο 218 παράγραφος 5. 
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Σύμφωνα με το άρθρο 77 παράγραφος 2 στοιχείο α) της ΣΛΕΕ, η διαπραγμάτευση και η σύναψη συμφωνιών των οποίων οι προβλέψεις επηρεάζουν τους κανόνες για την έκδοση θεωρήσεων βραχείας διαμονής Σένγκεν εμπίπτουν στην αποκλειστική αρμοδιότητα της Ένωσης. 
            
            
               •Αναλογικότητα
            
            
               Η παρούσα πρόταση δεν υπερβαίνει τα αναγκαία όρια για την επίτευξη του επιδιωκόμενου στόχου, ήτοι την υπογραφή διεθνούς συμφωνίας για την απλούστευση της έκδοσης θεωρήσεων σε πολίτες του Πράσινου Ακρωτηρίου και, βάσει αμοιβαιότητας, σε πολίτες της Ένωσης.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν συνεπάγεται πρόσθετο κόστος για τον προϋπολογισμό της ΕΕ.
            
            
               5.ΣΥΜΠΕΡΑΣΜΑ
            
            
               Με βάση τα προαναφερθέντα αποτελέσματα, η Επιτροπή προτείνει στο Συμβούλιο να αποφασίσει την υπογραφή της συμφωνίας εξ ονόματος της Ένωσης και να εξουσιοδοτήσει τον πρόεδρο του Συμβουλίου να ορίσει το/τα πρόσωπο/-α που είναι δεόντως εξουσιοδοτημένο/-α να υπογράψει/-ουν τη συμφωνία εξ ονόματος της Ένωσης.
            
            
               2020/0348 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την τροποποίηση της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχείο α), σε συνδυασμό με το άρθρο 218 παράγραφος 5,
            
         
         
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στις 29 Οκτωβρίου 2019 το Συμβούλιο εξουσιοδότησε την Επιτροπή να αρχίσει διαπραγματεύσεις με το Πράσινο Ακρωτήριο για συμφωνία μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την τροποποίηση της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης (στο εξής: συμφωνία). Τα μέρη ολοκλήρωσαν με επιτυχία τις διαπραγματεύσεις στις 30 Ιανουαρίου 2020 και το κείμενο μονογραφήθηκε μέσω ανταλλαγής μηνυμάτων ηλεκτρονικού ταχυδρομείου στις 24 Ιουλίου 2020. 
            
            
               (2)Η ειδική εταιρική σχέση μεταξύ της Ένωσης και του Πράσινου Ακρωτηρίου εγκρίθηκε από το Συμβούλιο της Ευρωπαϊκής Ένωσης στις 19 Νοεμβρίου 2007
                  7
               . Ένας από τους στόχους της ειδικής εταιρικής σχέσης είναι η ενίσχυση της κινητικότητας και των διαπροσωπικών επαφών μεταξύ των πολιτών της Ένωσης και του Πράσινου Ακρωτηρίου, καθώς και η ενίσχυση της συνεργασίας για την καταπολέμηση της αντικανονικής μετανάστευσης. 
            
            
               (3)Την 1η Δεκεμβρίου 2014 άρχισε να ισχύει η συμφωνία μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης
                  8
               .
            
            
               (4)Λαμβανομένων υπόψη των αλλαγών που έχουν επέλθει στην εσωτερική νομοθεσία των μερών και βάσει των παρατηρήσεων που υπέβαλε η μεικτή επιτροπή η οποία έχει αναλάβει την παρακολούθηση της εφαρμογής της συμφωνίας που αναφέρεται στην προηγούμενη αιτιολογική σκέψη, σκοπός της συμφωνίας είναι η προσαρμογή και η συμπλήρωση ορισμένων διατάξεων για την απλούστευση, στη βάση της αμοιβαιότητας, της έκδοσης θεωρήσεων στους πολίτες του Πράσινου Ακρωτηρίου και της Ένωσης για προβλεπόμενη διαμονή που δεν υπερβαίνει τις 90 ημέρες ανά περίοδο 180 ημερών.
            
            
               (5)Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου
                  9
               . Ως εκ τούτου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
            
            
               (6)Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
            
            
               (7)Επομένως, η συμφωνία θα πρέπει να υπογραφεί εξ ονόματος της Ένωσης, με την επιφύλαξη της σύναψής της σε μεταγενέστερη ημερομηνία, και οι επισυναπτόμενες στη συμφωνία κοινές δηλώσεις θα πρέπει να εγκριθούν,
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Εγκρίνεται, εξ ονόματος της Ένωσης, η υπογραφή της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την τροποποίηση της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης (στο εξής: η συμφωνία), με την επιφύλαξη της σύναψης της εν λόγω συμφωνίας.
            
            
               Το κείμενο της προς υπογραφή συμφωνίας επισυνάπτεται στην παρούσα απόφαση.
            
            
            
               Άρθρο 2
            
            
               Οι κοινές δηλώσεις που επισυνάπτονται στη συμφωνία εγκρίνονται εξ ονόματος της Ένωσης. 
            
            
            
               Άρθρο 3
            
            
               Η Γενική Γραμματεία του Συμβουλίου καταρτίζει την πράξη εξουσιοδότησης του/των προσώπου/-ων που θα ορίσει ο διαπραγματευτής της συμφωνίας για την υπογραφή της, με την επιφύλαξη της σύναψής της.
            
         
         
            
               Άρθρο 4
            
            
               Η παρούσα απόφαση αρχίζει να ισχύει την επομένη της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     O Πρόεδρος
               
            
         
         
            
                  
                     (1)
                  
                        ΕΕ L 282 της 24.10.2013, σ. 3-12.
               
               
                  
                     (2)
                  
                        ΕΕ L 282 της 24.10.2013, σ. 15.
               
               
                  
                     (3)
                  
                        Κανονισμός (ΕΕ) 2019/1155 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για την τροποποίηση του κανονισμού (ΕΚ) αριθ. 810/2009 για τη θέσπιση κοινοτικού κώδικα θεωρήσεων (Κώδικας θεωρήσεων). (ΕΕ L 188 της 12.7.2019, σ. 25-54).
               
               
                  
                     (4)
                  
                        Επίσημη Εφημερίδα της Δημοκρατίας του Πράσινου Ακρωτηρίου I.54 της 13.8.2018, σ. 1350.
               
               
                  
                     (5)
                  
                        COM(2019) 417 final.
               
               
                  
                     (6)
                  
                        Ares(2019)6870996.
               
               
                  
                     (7)
                  
                        Συμπεράσματα του Συμβουλίου και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου για το μέλλον των σχέσεων μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου (19 Νοεμβρίου 2007)· έγγρ. αναφ. 15113/07.
               
               
                  
                     (8)
                  
                        ΕΕ L 282 της 24.10.2013, σ. 3.
               
               
                  
                     (9)
                  
                        Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.12.2020
            COM(2020) 783 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            σχετικά με την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την τροποποίηση της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης
            
               
         
         
            
               ΣΥΜΦΩΝΙΑ 
               μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου  
               για την τροποποίηση της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης
            
            
            
               Η ΕΥΡΩΠΑΪΚΗ ΕΝΩΣΗ, εφεξής καλούμενη «Ένωση», αφενός,
            
            
               και
            
            
               Η ΔΗΜΟΚΡΑΤΙΑ ΤΟΥ ΠΡΑΣΙΝΟΥ ΑΚΡΩΤΗΡΙΟΥ, εφεξής καλούμενη «Πράσινο Ακρωτήριο», αφετέρου,
            
            
               εφεξής καλούμενες από κοινού «τα μέρη»,
            
            
               ΥΠΕΝΘΥΜΙΖΟΝΤΑΣ τη συμφωνία εταιρικής σχέσης του Κοτονού μεταξύ των χωρών της Αφρικής, της Καραϊβικής και του Ειρηνικού και της Ευρωπαϊκής Κοινότητας και των κρατών μελών αυτής, που υπογράφηκε στο Κοτονού στις 23 Ιουνίου 2000 και αναθεωρήθηκε στις 25 Ιουνίου 2005 και στις 22 Ιουνίου 2010, καθώς και την ειδική εταιρική σχέση μεταξύ της Ένωσης και του Πράσινου Ακρωτηρίου, που εγκρίθηκε από το Συμβούλιο της Ευρωπαϊκής Ένωσης στις 19 Νοεμβρίου 2007,
            
            
               ΕΧΟΝΤΑΣ ΥΠΟΨΗ την κοινή δήλωση της 5ης Ιουνίου 2008 για την εταιρική σχέση κινητικότητας μεταξύ της Ένωσης και του Πράσινου Ακρωτηρίου, σύμφωνα με την οποία τα μέρη προσπαθούν να αναπτύξουν διάλογο για τα ζητήματα θεώρησης βραχείας διαμονής, με σκοπό να απλουστεύσουν την κινητικότητα ορισμένων κατηγοριών προσώπων,
            
            
               ΕΧΟΝΤΑΣ ΥΠΟΨΗ τη συμφωνία μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης
                  1
               , εφεξής καλούμενη «συμφωνία», η οποία άρχισε να ισχύει την 1η Δεκεμβρίου 2014,
            
            
               ΕΧΟΝΤΑΣ ΥΠΟΨΗ τη συμφωνία μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου σχετικά με την επανεισδοχή προσώπων που διαμένουν χωρίς άδεια
                  2
               , η οποία άρχισε να ισχύει την 1η Δεκεμβρίου 2014,
            
            
               ΛΑΜΒΑΝΟΝΤΑΣ ΥΠΟΨΗ ότι από τις 2 Ιανουαρίου 2019 οι πολίτες της Ένωσης απαλλάσσονται από την υποχρέωση θεώρησης όταν ταξιδεύουν στο Πράσινο Ακρωτήριο για περίοδο που δεν υπερβαίνει τις 30 ημέρες
                  3
               ,
            
            
               ΑΝΑΓΝΩΡΙΖΟΝΤΑΣ ότι, σε περίπτωση που το Πράσινο Ακρωτήριο θεσπίσει εκ νέου υποχρέωση θεώρησης για πολίτες ή ορισμένες κατηγορίες πολιτών της Ένωσης για προβλεπόμενη διαμονή που δεν υπερβαίνει τις 30 ημέρες, τουλάχιστον τα ίδια μέτρα απλούστευσης που προβλέπονται βάσει της παρούσας συμφωνίας για τους πολίτες του Πράσινου Ακρωτηρίου θα πρέπει να ισχύουν αυτομάτως και για τους ενδιαφερόμενους πολίτες της Ένωσης, στη βάση της αμοιβαιότητας,
            
            
               ΛΑΜΒΑΝΟΝΤΑΣ ΥΠΟΨΗ την έναρξη ισχύος του κανονισμού (ΕΕ) 2019/1155 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για την τροποποίηση του κανονισμού (ΕΚ) αριθ. 810/2009 για τη θέσπιση κοινοτικού κώδικα θεωρήσεων (Κώδικας θεωρήσεων)
                  4
               ,
            
            
               ΕΠΙΘΥΜΩΝΤΑΣ να προωθήσουν τις επαφές μεταξύ των λαών τους ως σημαντική προϋπόθεση για τη διασφάλιση της σταθερής ανάπτυξης οικονομικών, ανθρωπιστικών, πολιτιστικών, επιστημονικών και άλλων δεσμών, με την απλούστευση της έκδοσης θεωρήσεων για τους πολίτες τους σε βάση αμοιβαιότητας,
            
            
               ΑΝΑΓΝΩΡΙΖΟΝΤΑΣ ότι αυτό δεν θα πρέπει να ενθαρρύνει την παράνομη μετανάστευση και δίδοντας ιδιαίτερη προσοχή στα ζητήματα ασφάλειας και επανεισδοχής,
            
            
               ΛΑΜΒΑΝΟΝΤΑΣ ΥΠΟΨΗ το πρωτόκολλο για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και επιβεβαιώνοντας ότι οι διατάξεις της παρούσας συμφωνίας δεν εφαρμόζονται στην Ιρλανδία,
            
            
               ΛΑΜΒΑΝΟΝΤΑΣ ΥΠΟΨΗ το πρωτόκολλο σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και επιβεβαιώνοντας ότι οι διατάξεις της παρούσας συμφωνίας δεν εφαρμόζονται στο Βασίλειο της Δανίας,
            
            
               ΣΥΜΦΩΝΟΥΝ ΤΑ ΑΚΟΛΟΥΘΑ:
            
            
               Άρθρο 1
            
         
         
            
               Η συμφωνία τροποποιείται ως εξής:
            
            
               1)Ο τίτλος αντικαθίσταται από το ακόλουθο κείμενο:
            
            
               «Συμφωνία μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής».
            
            
               2)(δεν αφορά το ελληνικό κείμενο)
            
            
               3)Το άρθρο 2 αντικαθίσταται από το ακόλουθο κείμενο:
            
            
               «Άρθρο 2 
               Γενική ρήτρα
            
            
               1. 
                     Τα μέτρα για την απλούστευση της έκδοσης θεωρήσεων, όπως προβλέπονται στην παρούσα συμφωνία, εφαρμόζονται στους πολίτες του Πράσινου Ακρωτηρίου και της Ένωσης μόνον εφόσον οι πολίτες αυτοί δεν απαλλάσσονται από την υποχρέωση θεώρησης δυνάμει των νομοθετικών και κανονιστικών διατάξεων της Ένωσης ή των κρατών μελών της, δυνάμει των νομοθετικών και κανονιστικών διατάξεων του Πράσινου Ακρωτηρίου ή δυνάμει της παρούσας συμφωνίας ή άλλων διεθνών συμφωνιών.
            
            
               2. 
                     Σε περίπτωση που το Πράσινο Ακρωτήριο θεσπίσει εκ νέου την υποχρέωση θεώρησης για πολίτες της Ένωσης ή ορισμένες κατηγορίες πολιτών της Ένωσης για προβλεπόμενη διαμονή που δεν υπερβαίνει τις 30 ημέρες, τουλάχιστον τα ίδια μέτρα απλούστευσης που προβλέπονται βάσει της παρούσας συμφωνίας για τους πολίτες του Πράσινου Ακρωτηρίου ισχύουν αυτομάτως και για τους ενδιαφερόμενους πολίτες της Ένωσης, στη βάση της αμοιβαιότητας.
            
            
               3. 
                     Για προβλεπόμενη διαμονή που υπερβαίνει τις 30 ημέρες αλλά δεν υπερβαίνει τις 90 ημέρες, τουλάχιστον τα ίδια μέτρα απλούστευσης που προβλέπονται βάσει της παρούσας συμφωνίας για τους πολίτες του Πράσινου Ακρωτηρίου ισχύουν και για τους ενδιαφερόμενους πολίτες της Ένωσης.
            
            
               4. 
                     Σε θέματα που δεν καλύπτονται από την παρούσα συμφωνία, εφαρμόζεται η εθνική νομοθεσία του Πράσινου Ακρωτηρίου και των κρατών μελών ή η νομοθεσία της Ένωσης.»
            
            
               4)Το άρθρο 3 τροποποιείται ως εξής:
            
            
               1)το στοιχείο α) αντικαθίσταται από το ακόλουθο κείμενο:
            
            
               α)
                     “κράτος μέλος”: κάθε κράτος μέλος της Ένωσης, με εξαίρεση το Βασίλειο της Δανίας και την Ιρλανδία·»
            
            
               2)το στοιχείο ε) αντικαθίσταται από το ακόλουθο κείμενο:
            
            
               ε)
                     “νομίμως διαμένων”: κάθε πολίτης του Πράσινου Ακρωτηρίου ο οποίος έχει άδεια ή δικαιούται να διαμείνει για περίοδο που υπερβαίνει τις 90 ημέρες στο έδαφος κράτους μέλους, βάσει του εθνικού ή ενωσιακού δικαίου·»
            
            
               3)παρεμβάλλεται το ακόλουθο στοιχείο:
            
            
               στ)
                     “άδεια διέλευσης της ΕΕ”: το έγγραφο που εκδίδεται από την Ένωση προς υπαλλήλους των θεσμικών οργάνων της Ένωσης σύμφωνα με τον κανονισμό (ΕΕ) αριθ. 1417/2013 του Συμβουλίου
                  5
               .»
            
            
               5)Το άρθρο 4 αντικαθίσταται από το ακόλουθο κείμενο:
            
            
               «Άρθρο 4 
               Έκδοση θεωρήσεων πολλαπλών εισόδων
            
            
               1. 
                     Οι διπλωματικές και προξενικές αρχές των κρατών μελών εκδίδουν θεωρήσεις πολλαπλών εισόδων με διάρκεια ισχύος έως 5 έτη για τις ακόλουθες κατηγορίες πολιτών του Πράσινου Ακρωτηρίου:
            
         
         
            
               α)
                     μέλη εθνικών και τοπικών κυβερνήσεων και κοινοβουλίων, συνταγματικών δικαστηρίων, του Ανώτατου Δικαστηρίου, καθώς και του Ελεγκτικού Συνεδρίου, υπό τον όρο ότι τα πρόσωπα αυτά δεν απαλλάσσονται από την υποχρέωση θεώρησης βάσει της παρούσας συμφωνίας, για την άσκηση των καθηκόντων τους·
            
            
               β)
                     μόνιμα μέλη επίσημων αντιπροσωπειών τα οποία, έπειτα από επίσημη πρόσκληση απευθυνόμενη στο Πράσινο Ακρωτήριο, μεταβαίνουν σε κράτος μέλος για να συμμετάσχουν σε συνεδριάσεις, διαβουλεύσεις, διαπραγματεύσεις, προγράμματα ανταλλαγών ή εκδηλώσεις που διοργανώνονται με πρωτοβουλία διακυβερνητικών οργανώσεων·
            
            
               γ)
                     επιχειρηματίες και εκπροσώπους εταιρειών που ταξιδεύουν τακτικά στα κράτη μέλη·
            
            
               δ)
                     συζύγους, τέκνα (συμπεριλαμβανομένων των υιοθετημένων τέκνων) ηλικίας κάτω των 21 ετών ή συντηρούμενα τέκνα, και γονείς είτε πολιτών του Πράσινου Ακρωτηρίου που διαμένουν νόμιμα στο έδαφος κράτους μέλους είτε πολιτών της Ένωσης που διαμένουν στο κράτος μέλος του οποίου έχουν την ιθαγένεια.
            
            
               Ωστόσο, εάν η ανάγκη να ταξιδεύουν συχνά ή τακτικά περιορίζεται σαφώς σε μικρότερη περίοδο, η διάρκεια ισχύος της θεώρησης πολλαπλών εισόδων περιορίζεται στην εν λόγω περίοδο, και συγκεκριμένα όταν οποιοδήποτε από τα ακόλουθα έχει διάρκεια μικρότερη των 5 ετών:
            
            
               -η εντολή, όταν πρόκειται για τα πρόσωπα που αναφέρονται στο στοιχείο α) ανωτέρω·
            
            
               -η διάρκεια της θητείας μόνιμου μέλους επίσημης αντιπροσωπείας, όταν πρόκειται για πρόσωπα που αναφέρονται στο στοιχείο β) ανωτέρω·
            
            
               -η διάρκεια της ιδιότητας επιχειρηματία ή εκπροσώπου εταιρείας, όταν πρόκειται για πρόσωπα που αναφέρονται στο στοιχείο γ) ανωτέρω· ή
            
            
               -η διάρκεια των αδειών διαμονής οι οποίες εκδίδονται για τους πολίτες του Πράσινου Ακρωτηρίου που διαμένουν στο έδαφος κράτους μέλους, όταν πρόκειται για πρόσωπα που αναφέρονται στο στοιχείο δ) πρώτο σκέλος, ανωτέρω. 
            
            
               2. 
                     Με την επιφύλαξη της παραγράφου 1, οι διπλωματικές και προξενικές αρχές των κρατών μελών εκδίδουν σε άλλους αιτούντες θεωρήσεις πολλαπλών εισόδων με διάρκεια ισχύος:
            
            
               α)
                     1 έτους, υπό την προϋπόθεση ότι ο αιτών έχει λάβει και χρησιμοποιήσει νόμιμα μία θεώρηση κατά τους προηγούμενους 18 μήνες·
            
            
               β)
                     2 ετών, υπό την προϋπόθεση ότι ο αιτών έχει λάβει και χρησιμοποιήσει νόμιμα μία θεώρηση πολλαπλών εισόδων με διάρκεια ισχύος 1 έτους κατά τους προηγούμενους 30 μήνες·
            
            
               γ)
                     3 έως 5 ετών, υπό την προϋπόθεση ότι ο αιτών έχει λάβει και χρησιμοποιήσει νόμιμα μία θεώρηση πολλαπλών εισόδων με διάρκεια ισχύος 2 ετών κατά τους προηγούμενους 42 μήνες.
            
            
               3. 
                     Κατά παρέκκλιση από τις παραγράφους 1 και 2, η διάρκεια ισχύος της θεώρησης μπορεί να μειωθεί σε μεμονωμένες περιπτώσεις, όταν υφίστανται βάσιμες αμφιβολίες σχετικά με την εκπλήρωση των προϋποθέσεων εισόδου καθ’ όλη τη διάρκεια της περιόδου ή όταν η διάρκεια ισχύος της θεώρησης υπερβαίνει τη διάρκεια ισχύος των ταξιδιωτικών εγγράφων του αιτούντος.
            
            
               4. 
                     Τα πρόσωπα που αναφέρονται στις παραγράφους 1 και 2 δεν διαμένουν στο έδαφος των κρατών μελών για συνολικό χρονικό διάστημα που υπερβαίνει τις 90 ημέρες ανά περίοδο 180 ημερών.»
            
            
               6)Το άρθρο 5 αντικαθίσταται από το ακόλουθο κείμενο:
            
            
               «Άρθρο 5 
               Τέλη θεώρησης και τέλη παροχής υπηρεσιών
            
            
               1.
                     Το τέλος για τη διεκπεραίωση των αιτήσεων θεώρησης ορίζεται στο 75 % του ποσού που προβλέπεται από την εφαρμοστέα εσωτερική νομοθεσία.
            
            
               Το εν λόγω ποσοστό μπορεί να επανεξετάζεται σύμφωνα με τη διαδικασία που προβλέπεται στο άρθρο 12 παράγραφος 4.
            
            
               2. 
                     Με την επιφύλαξη της παραγράφου 1, τα κράτη μέλη δεν εισπράττουν τέλη θεώρησης από τις ακόλουθες κατηγορίες προσώπων:
            
         
         
            
               α)
                     μέλη επίσημων αντιπροσωπειών τα οποία, έπειτα από επίσημη πρόσκληση απευθυνόμενη στο Πράσινο Ακρωτήριο, μεταβαίνουν σε κράτος μέλος για να συμμετάσχουν σε συνεδριάσεις, διαβουλεύσεις, διαπραγματεύσεις, επίσημα προγράμματα ανταλλαγών ή εκδηλώσεις που διοργανώνονται με πρωτοβουλία διακυβερνητικών οργανώσεων·
            
            
               β)
                     παιδιά ηλικίας κάτω των 12 ετών·
            
            
               γ)
                     μαθητές, φοιτητές, μεταπτυχιακούς φοιτητές και συνοδεύοντες καθηγητές οι οποίοι μεταβαίνουν στη χώρα για σκοπούς μελέτης ή εκπαίδευσης·
            
            
               δ)
                     ερευνητές που μετακινούνται για σκοπούς επιστημονικής έρευνας·
            
            
               ε)
                     συμμετέχοντες σε σεμινάρια, συνέδρια, αθλητικές, πολιτιστικές ή εκπαιδευτικές εκδηλώσεις που διοργανώνονται από μη κερδοσκοπικές οργανώσεις, ηλικίας έως 25 ετών·
            
            
               στ) 
                     συζύγους, τέκνα (συμπεριλαμβανομένων των υιοθετημένων τέκνων) ηλικίας κάτω των 21 ετών ή συντηρούμενα τέκνα, και γονείς πολιτών του Πράσινου Ακρωτηρίου που διαμένουν νόμιμα στο έδαφος κράτους μέλους ή πολιτών της Ένωσης που διαμένουν στο κράτος μέλος του οποίου έχουν την ιθαγένεια.
            
            
               3. 
                     Με την επιφύλαξη της παραγράφου 2 σημείο στ), για τέκνα ηλικίας τουλάχιστον 12 ετών αλλά κάτω των 18 ετών, το τέλος ορίζεται στο 50 % του τέλους που επιβάλλεται βάσει της παραγράφου 1.
            
            
               4.   
                     Όταν τα κράτη μέλη συνεργάζονται με εξωτερικό πάροχο υπηρεσιών, μπορεί να εισπράττονται τέλη παροχής υπηρεσιών. Τα τέλη παροχής υπηρεσιών είναι ανάλογα προς τις δαπάνες που βαρύνουν τον εξωτερικό πάροχο υπηρεσιών κατά την εκτέλεση των καθηκόντων του και δεν υπερβαίνουν τα 30 EUR.»
            
            
               7)Παρεμβάλλεται το ακόλουθο άρθρο:
            
            
               «Άρθρο 5α 
               Δικαιολογητικά έγγραφα
            
            
               1. 
                     Για τις ακόλουθες κατηγορίες πολιτών του Πράσινου Ακρωτηρίου, τα ακόλουθα έγγραφα επαρκούν για την εξακρίβωση του σκοπού του ταξιδιού:
            
            
               α)
                     για μέλη εθνικών και τοπικών κυβερνήσεων και κοινοβουλίων, συνταγματικών δικαστηρίων, του Ανώτατου Δικαστηρίου, καθώς και του Ελεγκτικού Συνεδρίου, υπό τον όρο ότι τα πρόσωπα αυτά δεν απαλλάσσονται από την υποχρέωση θεώρησης βάσει της παρούσας συμφωνίας, για την άσκηση των καθηκόντων τους:
            
            
               - 
                     ρηματική διακοίνωση του Υπουργείου Εξωτερικών του Πράσινου Ακρωτηρίου με την οποία βεβαιώνεται ότι ο αιτών βρίσκεται σε επίσημη αποστολή σε κράτος μέλος·
            
            
               β)
                     για μέλη επίσημων αντιπροσωπειών τα οποία, έπειτα από επίσημη πρόσκληση απευθυνόμενη στο Πράσινο Ακρωτήριο, μεταβαίνουν σε κράτος μέλος για να συμμετάσχουν σε συνεδριάσεις, διαβουλεύσεις, διαπραγματεύσεις, προγράμματα ανταλλαγών ή εκδηλώσεις που διοργανώνονται με πρωτοβουλία διακυβερνητικών οργανώσεων:
            
            
               - 
                     επιστολή της αρμόδιας αρχής του Πράσινου Ακρωτηρίου με την οποία επιβεβαιώνεται ότι ο αιτών είναι μέλος της αντιπροσωπείας της που ταξιδεύει στο έδαφος του κράτους μέλους ή των κρατών μελών για να συμμετάσχει στην εν λόγω εκδήλωση ή εκδηλώσεις. Η επιστολή συνοδεύεται από αντίγραφο της επίσημης πρόσκλησης ή από την επιβεβαίωση εγγραφής που εκδίδεται από την οργάνωση υποδοχής·
            
            
               γ)
                     για επιχειρηματίες και εκπροσώπους εταιρειών:
            
            
               - 
                     γραπτή πρόσκληση που εκδίδεται από εταιρεία ή οργάνωση εγκατεστημένη στο κράτος μέλος προορισμού·
            
            
               δ) 
                     για συζύγους, τέκνα (συμπεριλαμβανομένων των υιοθετημένων τέκνων) ηλικίας κάτω των 21 ετών ή συντηρούμενα τέκνα, και γονείς πολιτών του Πράσινου Ακρωτηρίου που διαμένουν νόμιμα στο έδαφος κράτους μέλους ή πολιτών της Ένωσης που διαμένουν στο κράτος μέλος του οποίου έχουν την ιθαγένεια:
            
            
               - 
                     γραπτή πρόσκληση από τον φιλοξενούντα·
            
            
               ε) 
                     για μαθητές, φοιτητές, μεταπτυχιακούς φοιτητές και συνοδεύοντες καθηγητές οι οποίοι μεταβαίνουν στη χώρα για σκοπούς μελέτης ή εκπαίδευσης, μεταξύ άλλων στο πλαίσιο πανεπιστημιακών ή άλλων προγραμμάτων ανταλλαγών (για διαμονή που δεν υπερβαίνει τις 90 ημέρες εντός οιασδήποτε περιόδου 180 ημερών):
            
         
         
            
               - 
                     γραπτή πρόσκληση ή πιστοποιητικό εγγραφής από το σχολείο, κολέγιο ή πανεπιστήμιο υποδοχής ή πιστοποιητικά των μαθημάτων που πρόκειται να παρακολουθήσουν·
            
            
               στ) 
                     για πρόσωπα που συμμετέχουν σε επιστημονική ή ακαδημαϊκή έρευνα ή σε εκδηλώσεις κατάρτισης, συμπεριλαμβανομένης της επαγγελματικής κατάρτισης (για διαμονή που δεν υπερβαίνει τις 90 ημέρες εντός οιασδήποτε περιόδου 180 ημερών):
            
            
               - 
                     πιστοποιητικό εγγραφής που εκδίδεται από το εκπαιδευτικό ίδρυμα ή γραπτή πρόσκληση που εκδίδεται από τον οργανισμό υποδοχής·
            
            
               ζ) 
                     για συμμετέχοντες σε σεμινάρια, συνέδρια, πολιτιστικές ή θρησκευτικές εκδηλώσεις που διοργανώνονται από μη κερδοσκοπικές οργανώσεις καταχωρισμένες σε κράτος μέλος:
            
            
               - 
                     γραπτή πρόσκληση συμμετοχής σε αυτές τις δραστηριότητες από την οργάνωση υποδοχής·
            
            
               η)
                     για πρόσωπα που ταξιδεύουν για ιατρικούς λόγους και τους απαραίτητους συνοδούς τους:
            
            
               - 
                     επίσημο έγγραφο νοσηλευτικού ιδρύματος που βεβαιώνει την ανάγκη ιατρικής περίθαλψης στο εν λόγω ίδρυμα, καθώς και απόδειξη της επάρκειας των οικονομικών μέσων για την πληρωμή της θεραπείας ή απόδειξη προπληρωμής της ιατρικής περίθαλψης και, κατά περίπτωση, της ανάγκης συνοδείας του ατόμου που υποβάλλεται σε θεραπεία·
            
            
               θ) 
                     για συμμετέχοντες σε διεθνείς αθλητικές εκδηλώσεις και τα άτομα που τους συνοδεύουν με την επαγγελματική τους ιδιότητα:
            
            
               - 
                     γραπτή πρόσκληση από την οργάνωση υποδοχής, τις αρμόδιες αρχές, τις εθνικές αθλητικές ομοσπονδίες ή τις Εθνικές Ολυμπιακές Επιτροπές των κρατών μελών·
            
            
               ι) 
                     για δημοσιογράφους και το τεχνικό πλήρωμα που τους συνοδεύει με επαγγελματική ιδιότητα:
            
            
               - 
                     πιστοποιητικό ή άλλο έγγραφο που εκδίδεται από επαγγελματική οργάνωση ή τον εργοδότη του αιτούντος και βεβαιώνει ότι ο αιτών είναι είτε επαγγελματίας δημοσιογράφος που ταξιδεύει με σκοπό την άσκηση δημοσιογραφικών καθηκόντων είτε μέλος του τεχνικού πληρώματος που συνοδεύει τον δημοσιογράφο με επαγγελματική ιδιότητα·
            
            
               2. 
                     Για τους σκοπούς του παρόντος άρθρου, η γραπτή επιστολή πρόσκλησης ή τα σχετικά επίσημα έγγραφα περιλαμβάνουν τις ακόλουθες πληροφορίες:
            
            
               α) 
                     για τον προσκεκλημένο: ονοματεπώνυμο, ημερομηνία γέννησης, φύλο, ιθαγένεια, αριθμό διαβατηρίου, χρόνο και σκοπό του ταξιδιού, αριθμό αιτούμενων εισόδων και, όπου ενδείκνυται, ονοματεπώνυμο του/της συζύγου και των τέκνων που συνοδεύουν τον προσκεκλημένο· και
            
            
               β) 
                     εάν ο προσκαλών είναι φυσικό πρόσωπο: ονοματεπώνυμο και διεύθυνση του προσκαλούντος και (κατά περίπτωση) απόδειξη της νόμιμης διαμονής του σε κράτος μέλος σύμφωνα με την εθνική νομοθεσία· ή
            
            
               γ) 
                     εάν ο προσκαλών είναι νομικό πρόσωπο, εταιρεία ή οργανισμός (συμπεριλαμβανομένης μη κερδοσκοπικής οργάνωσης) εγκαταστημένος στο έδαφος κράτους μέλους ή κρατών μελών: πλήρη επωνυμία και διεύθυνση του προσκαλούντος, ονοματεπώνυμο και θέση του αντιπροσώπου που υπογράφει την πρόσκληση, καθώς και αριθμό μητρώου του προσκαλούντος, όπως απαιτείται από την εθνική νομοθεσία του εν λόγω κράτους μέλους· ή
            
            
               δ) 
                     εάν το σχετικό επίσημο έγγραφο εκδίδεται από δημόσια αρχή: ονοματεπώνυμο και θέση του υπογράφοντος την πρόσκληση και καθεστώς του αιτούντος.
            
            
               3. 
                     Οι αιτούντες που έχουν λάβει και χρησιμοποιήσει νόμιμα θεώρηση πολλαπλών εισόδων με διάρκεια ισχύος τουλάχιστον 1 έτους κατά τους προηγούμενους 30 μήνες, απαλλάσσονται, καταρχήν, από την προσκόμιση εγγράφων για την επαλήθευση του καταλύματος ή αποδείξεων ότι διαθέτουν επαρκή μέσα για να καλύψουν τα έξοδα καταλύματος.»
            
            
               8)Το άρθρο 8 αντικαθίσταται από το ακόλουθο κείμενο:
            
            
               «Άρθρο 8 
               Διπλωματικά και υπηρεσιακά διαβατήρια
            
            
               1. 
                     Οι πολίτες του Πράσινου Ακρωτηρίου που είναι κάτοχοι έγκυρων διπλωματικών ή υπηρεσιακών διαβατηρίων που έχουν εκδοθεί από το Πράσινο Ακρωτήριο μπορούν να εισέρχονται, να εξέρχονται και να διέρχονται από το έδαφος των κρατών μελών χωρίς θεωρήσεις.
            
         
         
            
               2. 
                     Οι πολίτες της Ένωσης που είναι κάτοχοι έγκυρων διπλωματικών ή υπηρεσιακών διαβατηρίων που έχουν εκδοθεί από κράτος μέλος, καθώς και οι κάτοχοι έγκυρης άδειας διέλευσης της ΕΕ, μπορούν να εισέρχονται, να εξέρχονται και να διέρχονται από το έδαφος του Πράσινου Ακρωτηρίου χωρίς θεωρήσεις.  
            
            
               3. 
                     Τα πρόσωπα που αναφέρονται στις παραγράφους 1 και 2 μπορούν να διαμένουν στο έδαφος των κρατών μελών ή του Πράσινου Ακρωτηρίου, αντιστοίχως, για χρονικό διάστημα που δεν υπερβαίνει τις 90 ημέρες ανά περίοδο 180 ημερών.»
            
            
               9)Στο άρθρο 10, η παράγραφος 1 αντικαθίσταται από το ακόλουθο κείμενο:
            
            
               «1. 
                     Τα μέρη συγκροτούν μεικτή επιτροπή για τη διαχείριση της συμφωνίας (στο εξής: επιτροπή), η οποία απαρτίζεται από αντιπροσώπους της Ένωσης και του Πράσινου Ακρωτηρίου.»
            
            
               10) Το άρθρο 11 αντικαθίσταται από το ακόλουθο κείμενο:
            
            
               «Άρθρο 11 
               Σχέση της παρούσας συμφωνίας με τις συμφωνίες μεταξύ των κρατών μελών και του Πράσινου Ακρωτηρίου
            
            
               Η παρούσα συμφωνία, από την έναρξη ισχύος της, υπερισχύει έναντι των διατάξεων οποιασδήποτε διμερούς ή πολυμερούς συμφωνίας ή ρύθμισης που έχει συναφθεί μεταξύ κρατών μελών και του Πράσινου Ακρωτηρίου, στον βαθμό που οι διατάξεις των εν λόγω συμφωνιών ή ρυθμίσεων μπορούν να επηρεάσουν ή να μεταβάλουν το πεδίο εφαρμογής της παρούσας συμφωνίας.»
            
            
            
               11) Στο άρθρο 12, η παράγραφος 5 αντικαθίσταται από το ακόλουθο κείμενο:
            
            
               «5. 
                     Κάθε μέρος μπορεί να αναστείλει εν όλω ή εν μέρει την παρούσα συμφωνία. Η απόφαση αναστολής κοινοποιείται στο άλλο μέρος το αργότερο 48 ώρες πριν από την έναρξη ισχύος της. Το μέρος που ανέστειλε την εφαρμογή της παρούσας συμφωνίας ενημερώνει αμέσως το άλλο μέρος, μόλις εκλείψουν οι λόγοι της αναστολής.»
            
            
               12) Το δεύτερο εδάφιο του πρωτοκόλλου της συμφωνίας για τα κράτη μέλη που δεν εφαρμόζουν πλήρως το κεκτημένο του Σένγκεν αντικαθίσταται από το ακόλουθο κείμενο:
            
            
               «Σύμφωνα με την απόφαση αριθ. 565/2014/ΕΕ του Ευρωπαϊκού Κοινοβουλίου και του Συμβουλίου
                  6
               , έχουν ληφθεί εναρμονισμένα μέτρα για την απλούστευση της διέλευσης ή της βραχείας διαμονής των κατόχων θεωρήσεων Σένγκεν και αδειών διαμονής Σένγκεν μέσω ή στην επικράτεια των κρατών μελών που δεν εφαρμόζουν ακόμα πλήρως το κεκτημένο του Σένγκεν. Η απόφαση αριθ. 565/2014/ΕΕ εξουσιοδοτεί τη Βουλγαρία, την Κροατία, την Κύπρο και τη Ρουμανία να αναγνωρίζουν μονομερώς τα ακόλουθα ως ισοδύναμα με τις εθνικές τους θεωρήσεις, όχι μόνο για τη διέλευση μέσω της επικράτειάς τους αλλά και για προβλεπόμενη διαμονή η οποία δεν υπερβαίνει τις 90 ημέρες εντός οιασδήποτε περιόδου 180 ημερών:
            
            
               -τις ομοιόμορφες θεωρήσεις βραχείας διαμονής που ισχύουν για δύο ή πολλαπλές εισόδους·
            
            
               -τις θεωρήσεις μακράς διαρκείας και τις άδειες διαμονής που εκδίδονται από κράτη μέλη που εφαρμόζουν πλήρως το κεκτημένο του Σένγκεν, συμπεριλαμβανομένων των θεωρήσεων με περιορισμένη εδαφική ισχύ που εκδίδονται σύμφωνα με το άρθρο 25 παράγραφος 3 πρώτο εδάφιο του κώδικα θεωρήσεων· και 
            
            
               -τις εθνικές θεωρήσεις και άδειες διαμονής που εκδίδονται από τη Βουλγαρία, την Κροατία, την Κύπρο και τη Ρουμανία.»
            
            
               Άρθρο 2
            
            
               1.
                     Η παρούσα συμφωνία υπόκειται σε επικύρωση, αποδοχή ή έγκριση σύμφωνα με τις εσωτερικές διαδικασίες των μερών και τα μέρη κοινοποιούν αμοιβαία ότι έχουν ολοκληρωθεί οι αναγκαίες για τον σκοπό αυτόν διαδικασίες.
            
            
               2.
                     Η παρούσα συμφωνία αρχίζει να ισχύει την πρώτη ημέρα του δεύτερου μήνα που έπεται του μήνα κατά τον οποίο πραγματοποιήθηκε η τελευταία κοινοποίηση που προβλέπεται στην παράγραφο 1.
            
            
               Άρθρο 3
            
            
               Η παρούσα συμφωνία συντάσσεται εις διπλούν στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτεζική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα. Όλα τα κείμενα είναι εξίσου αυθεντικά.
            
         
         
            
            
               Οι ακόλουθες κοινές δηλώσεις εγκρίνονται από τα μέρη και επισυνάπτονται στη συμφωνία:
            
            
               «Κοινή δήλωση σχετικά με τους κανόνες για τη χορήγηση θεωρήσεων από το Πράσινο Ακρωτήριο σε πολίτες της Ένωσης για διαμονή που υπερβαίνει τις 30 ημέρες αλλά δεν υπερβαίνει τις 90 ημέρες
            
            
               Σύμφωνα με τη νομοθεσία του Πράσινου Ακρωτηρίου, οι πολίτες της Ένωσης απαλλάσσονται από την υποχρέωση θεώρησης για είσοδο και διαμονή στο έδαφος του Πράσινου Ακρωτηρίου η διάρκεια της οποίας δεν υπερβαίνει τις 30 ημέρες. Για προβλεπόμενη διαμονή πέραν των 30 ημερών, υποχρεούνται να ζητήσουν και να λάβουν άδεια από τις αρχές του Πράσινου Ακρωτηρίου. Σύμφωνα με τον νόμο αριθ. 66/VIII/2014 της Δημοκρατίας του Πράσινου Ακρωτηρίου, όπως τροποποιήθηκε, οι πολίτες της Ένωσης μπορούν να υποβάλλουν αίτηση και να λαμβάνουν θεώρηση με διάρκεια ισχύος έως 90 ημερών από τις προξενικές αρχές του Πράσινου Ακρωτηρίου ή να υποβάλλουν αίτηση στις αρμόδιες αρχές εντός του εδάφους του Πράσινου Ακρωτηρίου για παράταση της διαμονή τους.
            
            
               Σύμφωνα με το άρθρο 2 παράγραφος 3 της συμφωνίας, για προβλεπόμενη διαμονή που υπερβαίνει τις 30 ημέρες αλλά δεν υπερβαίνει τις 90 ημέρες, τουλάχιστον τα ίδια μέτρα απλούστευσης που προβλέπονται βάσει της συμφωνίας για τους πολίτες του Πράσινου Ακρωτηρίου ισχύουν και για τους ενδιαφερόμενους πολίτες της Ένωσης.  
            
            
               Τα μέρη συμφωνούν ότι η μεικτή επιτροπή που συγκροτείται δυνάμει του άρθρου 10 θα παρακολουθεί την εφαρμογή της παρούσας διάταξης.»
            
            
               «Κοινή δήλωση σχετικά με το άρθρο 12 παράγραφος 5 της συμφωνίας όσον αφορά τους λόγους αναστολής της συμφωνίας
            
            
               Κάθε μέρος μπορεί να αναστείλει εν όλω ή εν μέρει την παρούσα συμφωνία, και ιδίως το άρθρο 8, για λόγους όπως η δημόσια τάξη, η προστασία της εθνικής ασφάλειας ή της δημόσιας υγείας, η έλλειψη συνεργασίας στον τομέα της επανεισδοχής ή για ζητήματα ανθρώπινων δικαιωμάτων και δημοκρατίας. Κάθε τέτοια αναστολή πραγματοποιείται σύμφωνα με τη διαδικασία που καθορίζεται στο άρθρο 12 παράγραφος 5.
            
            
               Σε περίπτωση αναστολής της εφαρμογής όλων ή ορισμένων διατάξεων της συμφωνίας, τα μέρη αρχίζουν διαβουλεύσεις στο πλαίσιο της επιτροπής που συγκροτείται βάσει του άρθρου 10, με στόχο την επίλυση των προβλημάτων που οδήγησαν στην αναστολή.
            
            
               Η παρούσα κοινή δήλωση αντικαθιστά την κοινή δήλωση επί του άρθρου 8 της συμφωνίας σχετικά με τα διπλωματικά και υπηρεσιακά διαβατήρια.»
            
            
            
               «Κοινή δήλωση σχετικά με τη συνεργασία για τα ταξιδιωτικά έγγραφα
            
            
               Τα μέρη συμφωνούν ότι, κατά την παρακολούθηση της εφαρμογής της συμφωνίας, η μεικτή επιτροπή που συγκροτείται βάσει του άρθρου 10 θα πρέπει να αξιολογεί τον αντίκτυπο του επιπέδου ασφαλείας των αντίστοιχων ταξιδιωτικών εγγράφων στη λειτουργία της συμφωνίας. Προς τούτο, τα μέρη συμφωνούν να ενημερώνονται εκατέρωθεν τακτικά σχετικά με:
            
            
               -μέτρα που λήφθηκαν για την αποφυγή του πολλαπλασιασμού των ταξιδιωτικών εγγράφων·
            
            
               -μέτρα για την ανάπτυξη των τεχνικών πτυχών της ασφάλειας των ταξιδιωτικών εγγράφων· και 
            
            
               -μέτρα που αφορούν τη διαδικασία προσωποποίησης της έκδοσης ταξιδιωτικών εγγράφων.
            
            
               Ως προτεραιότητα, αμφότερα τα μέρη αναλαμβάνουν τη δέσμευση να διασφαλίσουν υψηλού επιπέδου ασφάλεια για τα διπλωματικά και υπηρεσιακά διαβατήρια, ιδίως με την ενσωμάτωση βιομετρικών αναγνωριστικών στοιχείων. Από την πλευρά της Ένωσης, αυτό θα πραγματοποιηθεί σύμφωνα με τον κανονισμό (ΕΚ) αριθ. 2252/2004 του Συμβουλίου, της 13ης Δεκεμβρίου 2004, σχετικά με την καθιέρωση προτύπων για τα χαρακτηριστικά ασφαλείας και τη χρήση βιομετρικών στοιχείων στα διαβατήρια και τα ταξιδιωτικά έγγραφα των κρατών μελών. Από την πλευρά του Πράσινου Ακρωτηρίου, αυτό θα πραγματοποιηθεί σύμφωνα με το νομοθετικό διάταγμα αριθ. 21/2014, της 17ης Μαρτίου 2014, για την καθιέρωση τεχνικών προδιαγραφών και προϋποθέσεων ασφαλείας και έκδοσης για τα βιομετρικά διαβατήρια που εκδίδονται από το Πράσινο Ακρωτήριο.
            
            
               Η παρούσα κοινή δήλωση αντικαθιστά την κοινή δήλωση σχετικά με τη συνεργασία για τα ταξιδιωτικά έγγραφα.»
            
         
         
            
                  
                     (1)
                  
                  
                        ΕΕ L 282 της 24.10.2013, σ. 3.
                  
               
               
                  
                     (2)
                  
                  
                      
                           ΕΕ L 282 της 24.10.2013, σ. 15.
                  
               
               
                  
                     (3)
                  
                  
                      
                           Επίσημη Εφημερίδα της Δημοκρατίας του Πράσινου Ακρωτηρίου I.54 της 13.8.2018, σ. 1350.
                  
               
               
                  
                     (4)
                  
                  
                      
                           ΕΕ L 188 της 12.7.2019, σ. 25.
                  
               
               
                  
                     (5)
                  
                  
                      
                           Κανονισμός (ΕΕ) αριθ. 1417/2013 του Συμβουλίου, της 17ης Δεκεμβρίου 2013, για τον καθορισμό της μορφής των αδειών διέλευσης που εκδίδονται από την Ευρωπαϊκή Ένωση (ΕΕ L 353 της 28.12.2013, σ. 26).
                  
               
               
                  
                     (6)
                  
                  
                        Απόφαση αριθ. 565/2014/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για την εισαγωγή απλουστευμένου καθεστώτος για τον έλεγχο των προσώπων στα εξωτερικά σύνορα, βασιζόμενου στη μονομερή αναγνώριση από τη Βουλγαρία, την Κροατία, την Κύπρο και τη Ρουμανία ορισμένων εγγράφων ως ισοδύναμων με τις εθνικές τους θεωρήσεις για διέλευση ή για πρόθεση παραμονής στην επικράτειά τους η οποία δεν υπερβαίνει τις 90 ημέρες εντός οιασδήποτε περιόδου 180 ημερών και για την κατάργηση των αποφάσεων αριθ. 895/2006/EΚ και αριθ. 582/2008/EΚ (ΕΕ L 157 της 27.5.2014, σ. 23).